Publication: Magyar Közlöny
Issue: MK-1999-18 (Year: 1999, Number: 18)
Era: 1990-2004
Section: 164/1997. (IX. 30.) Korm. rendelettel létrehozta.
Paragraph Index: 441

164/1997. (IX. 30.) Korm. rendelettel létrehozta. Az országos tiszti főorvos a tokaji gyermekotthonnal kapcsolatos elmúlt ötévi ÁNTSZ-tevékenység felülvizsgálatára vonatkozó ajánlásra intézkedett, annak eredményéről a vizsgálat után részletes tájékoztatást adott, melyet az országgyűlési biztos elfogadott. Az ÁNTSZ BAZ megyei intézetének vezetője a kért vizsgálatot lefolytatta, és megállapította, hogy a jelentésben említett főorvos — aki neurológus szakorvos, pszichiátriai szakképesítése nincs — helyettesítői minőségben adott szakvéleményt. A szakvélemények nem a valóságot tartalmazták; ezt azzal magyarázták, hogy az érintettek intézeti gondozását akarták biztosítani. Az országgyűlési biztos álláspontja szerint a valótlan szakvélemények kiadásával a főorvos munkaköri kötelezettségét vétkesen megszegte. Az elévülési idő elteltére való tekintettel a fegyelmi felelősség megállapítását nem kezdeményezte, de új ajánlásában a szakmai felügyeletet ellátó megyei pszichiáter szakfőorvos ellen a MOK helyi kamarájánál etikai eljárás lefolytatását kérte. A MOK az etikai eljárást lefolytatta, megállapította, hogy a neurológus szakfőorvos etikai vétséget követett el, és ezért megrovásban részesítette. A választ az országgyűlési biztos elfogadta. Az ÁNTSZ által ideiglenesen bezáratott tokaji gyermekotthon felújítása megtörtént, és az intézmény ismét a régi helyén működik. A fenntartó a javasolt intézkedéseket megtette, a korábbi igazgató munkaviszonyát elbocsátás fegyelmi büntetéssel megszüntette. Az országgyűlési biztos az intézkedéseket elfogadta. A Fejér Megyei Önkormányzat egy komplex vizsgálat keretében átfogóan megvizsgálta a polgárdi otthon működését. A feltárt hiányosságok megszüntetésére intézkedési tervet fogadott el, melynek végrehajtásáról folyamatos tájékoztatást ígért. Az otthonban kialakult helyzetért az igazgató fegyelmi felelősségét nem állapította meg, azonban az igazgató közalkalmazotti jogviszonyát közös megegyezéssel 1998. I. 31-ével megszüntették. 1.3. számú melléklet Válogatás az állampolgári jogok országgyűlési biztosa és általános helyettese által elutasított panaszokból Ügyszám: OBH 1086/1997. Tisztelt Uraim! Az 1996. augusztus 21-én érkezett, majd kiegészített közös panaszukat és mellékleteit, valamint az ORFK Repülőtéri Biztonsági Főigazgatóság Bűnüldözési Osztályától megkért felvilágosítást megvizsgáltam, és arról az alábbiakban tájékoztatom Önöket. A panaszirodán felvett jegyzőkönyvben kifogásolták, hogy a rendőrség a 15/1995. Bü. szám alatt indított bűnügyben törvénysértően járt el. Egyikük azt is panaszolta, hogy a rendőrség a büntetőeljárásról írásban értesítette a BM Rendőrtiszti Főiskolát — ahol hallgató —, ezért tanulmányai folytatását felfüggesztették. Panaszolták, hogy a rendőrség átiratára munkahelyükről Önöket elbocsátották. A döntés ellen Munkaügyi Bírósághoz fordultak, és pert nyertek. Az egyik ítélet már jogerős, a felperest a bíróság visszahelyezte munkahelyére. Kérik segítségemet. Tájékoztatom Önöket, hogy az 1993. évi LIX. tv. 16. §

Source: https://magyarkozlony.hu/hivatalos-lapok/66c4f249a6eb3ab597afbc4767dead739aff7499/dokumentumok/4644402bd738c4e1234c59ef130d85816aca6980/letoltes